Santomea verda kolombo

La Santomea verda kolombo (Treron sanctithomae) estas specio de birdo de la familio de Kolombedoj kaj genro Treron de verdaj kolomboj, kiu estas disvastigata tra Azio kaj Afriko. Ĝi troviĝas kiel endemio nur en la insulo Santomeo, Santomeo kaj Principeo, en la Golfo de Gvineo. Iliaj naturaj vivmedioj estas subtropikaj kaj tropikaj malsekaj arbaroj de malaltaj teroj. La specio estis priskribita de Johann Friedrich Gmelin en 1789. Ili malaperis el la insulo das Rolas (de la turtoj) pro habitatoperdo. Estas inter 37 007 kaj 109 255 kolomboj de tiu specio nuntempe, sed tio malpliiĝas pro neelteneblaj niveloj de ĉasado. Carvalho, M.B. (2015). Hunting and Conservation of Forest Pigeons in São Tomé (West Africa) (doktoriga disertacio). Universidade de Lisboa. 

Aspekto
Temas pri kolomboj kun malhelaj bluecverdaj kapo, kolo, brusto kaj malsupraj partoj. Estas helbluaj areoj en ŝultroj. La flugilkovriloj estas brunaj, kaj same la vosto estas bruna kun blankaj laŭlonge strioj. Estas ruĝaj la piedoj kaj okulringoj.

Taksonomio
La Santomea verda kolombo estis priskribita de la germana natursciencisto Georg Marcgrave en 1648 kaj la angla ornitologo Francis Willughby en 1678. Kiam la germana natursciencisto Johann Friedrich Gmelin reviziis kaj etendis la verkon de Carl Linnaeus nome Systema Naturae en 1789 li inkludis la Santomean verdan kolombon. Li metis ĝin kun ĉiuj aliaj turtoj kaj kolomboj en la genron Columba kaj stampis la duvortan nomon Columba sanctithomae. La Santomea verda kolombo estas nun metita kun ĉirkaŭ 30 aliaj verdaj kolomboj en la genron Treron kiu estis enkondukita en 1816 fare de la franca ornitologo Louis Pierre Vieillot. La genronomo devenas el la Antikva greka trērōn kun la signifo "kolombo" aŭ "turto". La specia epiteto sanctithomae devenas el vortoj de moderna latino sanctus kun la signifo "sankta" kaj Thomae por "Tomaso", kiu uziĝis por la portugallingva nomo de la lando. La specio estas monotipa ĉar oni ne agnoskis subspecion.

Referencoj

 Eksteraj ligiloj 

Kategorio:Kolombedoj
Kategorio:Birdoj de Afriko
Kategorio:Faŭno de Centra Afriko